Louie Giglio

Vidieť v Bohu
dokonalého
Otca

Elektronická kniha

Americký originál

SEEING GOD AS A PERFECT FATHER:

© 2023 Louie Giglio

Vydavateľ:

HarperCollins Christian Publishing, Inc.,
of 501 Nelson Place, Nashville, Tennessee 37214, U.S.A. All rights reserved.

Slovenské vydanie:

© 2025 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad:

Zuzana Vengliková

Jazyková korektúra:

Zuzana Guričanová

Zodpovedný redaktor:

Eva Štrbová

Obálka a grafická úprava:

Štefan Talarovič, Ľudmila Králiková

Originál obálky:

© Chandler Saunders, Thomas Nelson

Foto autora:

Cameron Powell

Tlač:

Tlačiareň HEIDY, s. r. o.

Prvé vydanie:

ISBN 978-80-8300-004-9

„Veľká časť našich obáv vychádza z toho, že Boha nevnímame ako milujúceho Otca. Kniha Vidieť v Bohu dokonalého Otca vám pomôže uvedomiť si, ako veľmi Bohu na vás záleží a ako sa stará o detaily vášho života. A vďaka tomu sa naučíte viac mu dôverovať.“

Rick Warren

zakladajúci pastor zboru Saddleback Church
a autor knihy Život s jasným cieľom

„Mohlo by sa zdať, že to, kým som, najlepšie vystihujú zlaté olympijské medaily a športové úspechy, ktoré som dosiahla. Ale nie je to tak! Môj život radikálne zmenilo vedomie, že som milovaná dcéra dokonalého Otca, a na to sa ako profesionálna športovkyňa spolieham každý deň. Kniha Vidieť v Bohu dokonalého Otca sa týka každého z nás. Otvorte si srdce a váš pohľad na Boha sa zásadne zmení!“

Maya Moore

štvornásobná víťazka americkej basketbalovej ligy WNBA a držiteľka dvoch zlatých olympijských medailí

„Niektorí autori sa prihovárajú srdcu. Iní vedia osloviť hlavu. Málokto dokáže zasiahnuť oboje. Jedným z nich je môj priateľ Louie Giglio, ktorý je nielen pastorom, ale aj učiteľom. Jeho kniha Vidieť v Bohu dokonalého Otca sa dotýka dôležitej témy. Prajem vám, aby ste pri jej čítaní zažili hlboké uzdravenie.“

Max Lucado

pastor a úspešný spisovateľ

„Môj priateľ Louie má pravdu: To, čomu veríte o Bohu, nielenže najlepšie ukazuje to, kým ste, ale zároveň rozhoduje o tom, ako budete žiť. Žiaľ, jednou z najmenej pochopených rolí Boha je práve rola Otca. Sám som o otca prišiel v útlom veku, preto viem, aké to je, keď človeku chýba správna predstava o Bohu ako Otcovi. Zároveň som však zistil, že keď Boha prijmete ako svojho nebeského Otca, môže vám to zmeniť život. Pochopíte, že ste milovaní, chcení a chránení, že máte na tomto svete dôležitú úlohu a neochvejnú večnú nádej. Preto som Louiemu vďačný za túto knihu. Prajem vám, nech vám jeho múdre a silné slová otvoria oči, aby ste spoznali nádhernú, obetavú lásku, akou vás Boh miluje, a tak ste pochopili, kým ste ako jeho milované dieťa. Pretože v tejto pravde sa skrýva uzdravenie, sloboda, nádej a všetko požehnanie, ktorým vás Boh chce zahrnúť.“

Dr. Charles Stanley

pastor a zakladateľ In Touch Ministries

Môjmu otcovi Louiemu Gigliovi.

Napriek ťažkostiam s vlastným otcom
si bol pre mňa a Ginu skvelým ockom.

Môjmu svokrovi Miltonovi „Budovi“ Gravesovi,
šľachetnému mužovi, ktorý sa vyznačoval čestnosťou,
silou a múdrosťou. Ťažko slovami vyjadriť,
koľko som sa toho od neho naučil.

Každému otcovi, ktorý robí všetko pre to,
aby svoje deti zahrnul otcovským požehnaním.

Ak nie je uvedené inak, biblické citáty sú v tejto knihe citované podľa Slovenského ekumenického prekladu. Banská Bystrica: Slovenská biblická spoločnosť, štvrté opravené vydanie, 2017.

Iné použité preklady:

SSV – katolícky preklad Biblia. Starý a Nový zákon. Trnava: Spolok svätého Vojtecha, 2023;

BOT – Botekov preklad Sväté písmo – Jeruzalemská Biblia. Dobrá kniha, štvrté opravené vydanie, 2015;

NPK – preklad Nádej pre každého. Medzinárodná biblická spoločnosť, 1993;

ROH – Roháčkov preklad Svätá Biblia. Slovenská biblická spoločnosť, podľa druhého revidovaného vydania z r. 1969, 2020.

„A budem vám Otcom

a vy mi budete synmi a dcérami,

hovorí všemohúci Pán.“

Druhý list Korinťanom 6, 18

Úvod

Vidíte to?!

V jednu chladnú decembrovú noc sa nízko nad juhozápadným obzorom udialo niečo naozaj jedinečné. Pozorovali sme to – lepšie povedané, ich – z druhého poschodia nášho radového domu.

Jupiter a Saturn sa na svojich obežných dráhach okolo Slnka dostali do takej pozície, že pri pozorovaní voľným okom sa javili ako jedna veľmi jasná hviezda. Tento jav sa nazýva veľká konjunkcia.

Toto nebeské divadlo bolo fascinujúce. A výnimočné. Hoci k stretnutiu Jupitera a Saturna na oblohe dochádza približne každých dvadsať rokov, takto blízko boli naposledy roku 1623. Žiaľ, ich postavenie vzhľadom na Slnko vtedy znemožňovalo pozorovať konjunkciu zo zemského povrchu. Ľudia teda mohli podobnú udalosť sledovať naposledy 4. marca 1226.

To vážne?!

Ubehlo osem storočí, kým ľudstvo opäť dostalo možnosť vidieť niečo také majestátne. Jupiter a Saturn boli vo výnimočnom postavení. A my sme boli toho svedkami!

Možno sa v duchu spytujete, čo má veľká konjunkcia Jupitera a Saturna spoločné s tým, či v Bohu vidíme dokonalého Otca.

Som rád, že sa pýtate.

Rovnako ako sa v tú noc pred našimi očami preťali dráhy týchto dvoch nebeských telies a vyvolali ohromujúci úkaz, tak sa na stránkach tejto knihy pretínajú dve pravdy, ktoré vám zmenia život a navždy ovplyvnia váš pohľad na Boha.

Prvá znie: Boh chce, aby ste vedeli, kým je.

Boh s nami nehrá vesmírnu schovávačku, nezatajuje sa pred nami. Naopak, každým východom slnka nám dokazuje svoju prítomnosť a každým jeho západom odhaľuje svoju krásu. Vynakladá veľké úsilie na to, aby si vás získal a zjavil sa vám. Chce, aby ste ho videli v celej jeho sláve
a nádhere.

A druhá pravda, ktorá vám zmení život, znie: Podobne ako celé ľudstvo, aj vy zúfalo túžite zistiť, kým Boh je.

Keďže nás stvoril on a stvoril nás pre seba, máme v sebe akési navádzacie zariadenie, ktoré nás poháňa k niečomu väčšiemu – k niekomu väčšiemu. Viem, že je to smelé zovšeobecnenie, pri ktorom niektorí z vás zagúľali očami a pomysleli si: Čo si tento tu o sebe myslí? Odkiaľ môže vedieť, po čom túžim? A ako vôbec vie, čo si myslím o Bohu?

Mám na to kvalifikáciu. Som človek. Viem, aké to je, keď sa pachtíte za vecami tohto sveta, a predsa v nich nenachádzate uspokojenie. Zistil som, že pod vrstvou ľudských túžob sa skrýva hlboká potreba nájsť toho, kto ma stvoril, Boha, ktorý mi do duše vtlačil svoj obraz. Ak to platí o mne, pravdepodobne to platí aj o vás.

Francúzsky matematik a fyzik Blaise Pascal to vyjadril takto: „Každý človek v sebe nosí prázdne miesto, ktoré nedokáže zaplniť žiadna stvorená vec, jedine Boh.“1

Už ste niekedy pocítili tú hlbokú vnútornú túžbu po čomsi väčšom?

Pascal prichádza k záveru, že túto túžbu dokáže naplniť „jedine Boh Stvoriteľ, ktorý sa zjavil v Ježišovi Kristovi“.2

Bolo by skvelé, keby ste vďaka tejto knihe zažili svoju vlastnú veľkú konjunkciu – nádherný prienik Božej túžby, aby ste ho poznali, a vašej túžby poznať ho. Tak by ste našli to, čo ste celý čas hľadali, a spoznali Boha, ktorý túži, aby ste ho našli.

Už toto môže znieť veľkolepo, ale Boh vám chce o sebe zjaviť niečo ešte konkrétnejšie. Chce, aby ste ho spoznali ako dokonalého Otca.

Áno, Boh je svätý, všemocný a vševediaci Stvoriteľ, Kráľ a Pán. Všetky tieto atribúty a mená spája spoločný menovateľ – Otec. Otec, ktorý vám dal život a ktorý vás stvoril ako jedinečnú bytosť. Otec, ktorý vás bezhranične miluje a chce byť súčasťou vášho života.

Skutočnosť, že Boh túži po takomto vzťahu s vami, sa na prvý pohľad nemusí javiť ako tá najlepšia správa; závisí od toho, aké myšlienky a pocity vo vás evokuje slovo otec. V niekom vyvoláva pocit bezpečia a sily, pocit, že je milovaný a že sa oňho niekto postará. Inému sa, naopak, spája s pocitmi straty, frustrácie a bolesti. Ak patríte do tohto druhého tábora, môže vám vedomie, že Boh chce, aby ste ho poznali ako Otca, byť proti srsti.

Žiaľ, nie je nijakým tajomstvom, že mnoho detí sa rodí do domovov bez otca. Pridajte k tomu rozvody, smrť, odstup, nefunkčné vzťahy a nezáujem a dostanete obrovskú skupinu ľudí, ktorí sa v duchu spytujú, či pre svojho pozemského otca vôbec niečo znamenajú.

Už celé desaťročia kážem na tému Vidieť v Bohu dokonalého Otca a stretol som sa s rôznymi reakciami poslucháčov. Po jednej prednáške pre vysokoškolákov mi istý mladý muž povedal: „Ak je Boh taký ako môj oco, tak oňho nemám záujem.“ Boh je našťastie oveľa lepší než akýkoľvek pozemský otec, najmä taký, ktorý po sebe zanechal narušený vzťah a zlomené detské srdce.

Dobrá správa je, že Boh nie je zväčšenou verziou vášho pozemského otca. On je dokonalou verziou vášho otca – a ešte niečo viac. V tom spočíva krása a nádej veľkej konjunkcie, ktorú vám Boh chce zjaviť.

V tomto úžasnom prieniku trajektórií zisťujeme, že môžeme žiť s Otcovým požehnaním a kráčať v dôvernom vzťahu s Bohom, ktorý stvoril tento svet. Môžeme spoznať Boha ako Otca, ktorý je v každom ohľade dokonalý. Ba čo viac, môžeme zistiť, kým sme my sami: milovanými synmi a dcérami dokonalého nebeského Otca. Svojou dokonalou láskou dokáže pretvoriť naše životy, aby sme žili v slobode bez ohľadu na to, aká strata nás v živote postretla.

Či už je predstava objatia nášho pozemského otca pre nás bolestivá, alebo príjemná, väčšina z nás túži a potrebuje otcovské požehnanie. Chceme počuť, ako nám otec hovorí: „Ľúbim ťa. Som na teba hrdý. Som tu pre teba.“

Práve preto sa nám Boh zjavuje ako dokonalý Otec. Chce, aby sme s ním mali takýto vzťah. Aby sme žili vo vedomí, že Boh Stvoriteľ nás miluje ako svoje deti. Aby sme žili pod vodopádom jeho požehnania.

On nie je hlavolam, ktorý treba vylúštiť; on je Boh, ktorý sa zjavuje. Chce, aby sme ho videli, túži byť poznaný. A túžil po vás ešte skôr, než ste sa narodili. Stvoril vás pre seba, preto hľadáte niečo zmysluplné, čo presahuje aktuálnu realitu.

Boh sa najviditeľnejšie a najúplnejšie zjavil v osobe Ježiša Krista – v Bohu v ľudskom tele. Pri svojom narodení, keď sa na oblohe zjavilo niečo podobné veľkej konjunkcii, čo k nemu priviedlo mudrcov, dostal meno Emanuel, čo znamená Boh s nami.

V Kristovi Boh rozžiaril tmu.

Vidíte to svetlo?

V ten decembrový pondelok sme s mojou manželkou Shelley mali to šťastie jasne vidieť Saturn a Jupiter z druhého poschodia nášho domu. Ten zriedkavý úkaz sme na vlastné oči pozorovali v medzere medzi dvoma vysokými borovicami nad budovou stojacou oproti. S ďalekohľadom to bolo, samozrejme, ešte úchvatnejšie, ale chcem poukázať na tú fascinujúcu skutočnosť, že sme to videli aj napriek tomu, že bývame v husto zastavanej časti mesta.

Netrápte sa, či sa vám podarí zahliadnuť to, čo vám Boh chce ukázať. On sa už postará o to, aby ste jeho lásku videli, nech sa nachádzate kdekoľvek na tejto planéte.

Ježiš vám Otcovu lásku zjavil dokonale jasne. Na kríži za vás položil život, aby ste sa vierou v neho mohli znovuzrodiť. A ešte presnejšie, Ježiš položil za vás život, aby ste sa mohli stať Božím dieťaťom.

Chápete to?

Ježiš vzal na seba váš hriech a hanbu a zomrel namiesto vás, aby ste sa mohli stať Božími deťmi! Aby ste mohli zistiť, kým ste a komu patríte. Aby ste všemohúceho Boha mohli nazývať svojím Otcom. Aby ste po všetky dni života mohli žiť s požehnaním dokonalého Otca. Aby ste mohli dospieť a byť ako on.

Čaká na vás veľká konjunkcia nového vzťahu s Bohom. Začnime tým, že sa zblízka pozrieme na našu túžbu po otcovskom požehnaní.

Koniec ukážky